নববর্ষের আগেই ভূমিকম্প! থরথরিয়ে কাঁপল মাটি! কোথায় জানেন?

ওয়েব ডেস্ক: নববর্ষের আনন্দের (New Year Celebration) মাঝেই কেঁপে উঠল জাপান (Japan)। ফের ভূমিকম্পের (Earthquake) অভিঘাতে আতঙ্ক ছড়াল উদীয়মান সূর্যের দেশে। সূত্রের খবর, বুধবার কম্পন অনুভূত হয় জাপানের পূর্ব উপকূলে। এদিন নোদা অঞ্চলের উপকূলের কাছে হয় ভূমিকম্প, রিখটার স্কেলে মাত্রা ছিল ৬। এদিনের ভূমিকম্পের উৎসস্থল ছিল সমুদ্রের প্রায় ১৯.৩ কিলোমিটার গভীরে।

কয়েক সপ্তাহ আগেই ভয়াবহ ৭.৫ মাত্রার ভূমিকম্পে কেঁপে উঠেছিল জাপান। সেই ঘটনায় অন্তত ৩০ জন আহত হন এবং প্রায় ৯০ হাজার মানুষকে নিরাপদ আশ্রয়ে সরিয়ে নিতে বাধ্য হয় প্রশাসন। কারণ, ভূকম্পনের পরেই জাপানের আবহাওয়া দফতর থেকে মিলেছিল সুনামির সতর্কতা। উত্তর-পূর্ব উপকূলে ৩ মিটার উঁচু সুনামি হতে পারে বলে সতর্ক করেছিল প্রশাসন। পরে বিভিন্ন সমুদ্রবন্দরে ২০ থেকে ৭০ সেন্টিমিটার উচ্চতার ঢেউ আছড়ে পড়তে দেখা যায়।

আরও পড়ুন: স্বাগত ২০২৬! কোথায় হল বিশ্বের প্রথম নিউ ইয়ার সেলিব্রেশন?

আসলে বিশ্বের সবচেয়ে ভূমিকম্পপ্রবণ দেশগুলির মধ্যে অন্যতম হল জাপান। কারণ, প্রশান্ত মহাসাগরীয় আগ্নেয়গিরির বলয়, অর্থাৎ ‘রিং অফ ফায়ার’-এর উপর অবস্থিত এই দেশ। তাই কম মাত্রার হলেও প্রায় প্রতি পাঁচ মিনিটে একটি করে ভূমিকম্প অনুভূত হয় সেখানে। পৃথিবীতে ৬ মাত্রা বা তার বেশি শক্তির সব ভূমিকম্পের প্রায় ২০ শতাংশই ঘটে জাপানে।